ЖармыкIэм и лэжьыгъэмпещэж
Абхъаз Республикэм и цIэр зэрихьэу Налшык къалэм иIэ утыкум щэбэт, тхьэмахуэ махуэхэм къыщызэрагъэпэщ жармыкIэхэм щыщэхуэн яфIэфIщ цIыху куэдым. Апхуэдэу щыщыткIэ, коронавирус узыфэ зэрыцIалэм зыщиубгъуа мы мазэхэм ар зэрымылэжьар икъукIэ къохьэлъэкI ерыскъыпхъэхэр абы тхьэмахуэм зэ къыщызыщэхуу есахэм. Абыхэм я закъуэкъым — зи продукцэр абы щызыщэхэми хэщIыныгъэшхуэхэр ягъуэтащ иужьрей зэманым.
А псоми цIыхухэр зэригъэпIейтейр гурыIуэгъуэщ. А Iуэхум щыхьэт тохъуэ абыхэм социальнэ сетхэмкIэ зэхуатххэр. Я нэхъыбапIэр зыхуейри сату щIыпIэр къызэIуахыжынырт. Абыхэм къалъытэ хьэуа къабзэм хэту сату зыщIхэми абы щыщахуэхэми ар зэран яхуэмыхъуну. Иужьрей зэманым къызыпхагъэIукIыу щIадзащ жармыкIэр а щIыпIэм деж щыщамыгъэлэжьэжыххэнкIи хъуну. Абы и пэжыпIэр зэхагъэкIыну цIыхухэм къалэ администрацэм зыхуагъэзащ.
Налшык къалэ округым и администрацэм и унафэщI Ахъуэхъу Таймураз абы жэуап къыщритащ къалащхьэм и администрацэм Инстаграмым щиIэ напэкIуэцIым.
«Абхъазым и утыкум деж щекIуэкI жармыкIэм и лэжьыгъэм зэрыщIидзэжымкIэ хъыбар фызогъащIэ, — щитхащ абы Ахъуэхъум. — Ар зэхуэщIыжыпэным теухуа Iуэхум дытепсэлъыхьыххакъым. Дэ яужь дитщ ди лэжьыгъэр къалэдэсхэм я Iуэху еплъыкIэхэр къэлъытауэ къызэрызэдгъэпэщыным икIи абыхэм я чэнджэщхэм дыщIодэIу. Сэ сыхэплъащ Абхъазым и цIэр зезыхьэ утыкум къыщызэрагъэпэщ жармыкIэм теухуауэ цIыхухэм къатхахэм, сыщыгъуазэщ абы и лъэныкъуэ яIэ гуныкъуэгъуэхэм. ЖармыкIэр иджыпсту зытет щапхъэр иджырей мардэхэм къызэримытIасэр жумыIэну гугъущ. Муниципалитетым и лэжьыгъэм абы и лъэныкъуэкIэ ныкъусаныгъэхэр зэрыхэлъыр гурыIуэгъуэщ. Бэзэрхэри, нэгъуэщI сату щIыпIэхэри щыIэми, зыгъэпсэхугъуэ махуэхэм утыкум щызэхыхьэ жармыкIэм цIыхухэр икъукIэ зэрыхуэныкъуэри нэрылъагъущ. Ди къалэм зеужь икIи ди цIыху псори зыхуэныкъуэхэмкIэ а жармыкIэм къызэригъэпэщыжыфыркъым. КъызгуроIуэ къалэм и кум хуэзэ а сату щIыпIэм гугъуехь куэд къызэрыдэкIуэм папщIэ абы хуэшхыдэхэри зэрыщыIэр. ЦIыхухэр щIэмыарэзыхэм ящыщщ къалэм и дэнэ щIыпIи укъикIыу абы укъызэрекIуэлIэн транспортхэр зэрымащIэр, сату щIыныр зэфIэкIа нэужь абдеж пхъэнкIий куэд къызэрыщагъанэри, автомобилхэр зэрыщызэтрихьэри. Къалэдэс куэдым я лъэIукIэ къалэ администрацэр хоплъэ къалэм и район псоми апхуэдэ жармыкIэхэр къыщызэгъэпэщыным и Iуэхум. Ди мэкъумэшыщIэхэм папщIэ бэзэр щхьэхуэ къызэIухынми егупсысыну я пщэ ислъхьащ. Ар сэбэп хуэхъун хуейщ мэкъумэшыщIэхэм кърахьэлIэхэр тыншу ящэжыфыным, къалэдэсхэми яфI хэлъщ абы — ерыскъыпхъэфIхэр мылъапIэу къащэхуфынущ. Сэ фIыщIэ фхузощI гулыцI фиIэу къалэ Iуэхухэм фызэрыхэтым папщIэ. Дызэкъуэтмэ, Налшык тхуэщIынущ цIыхур псэуным хуэщIа тыншыпIэ псори здэщыIэ къалэ».
ДЖАТОКЪУЭ Марьянэ.
